Folketing
2002-03-15

Jeg synes, der ligesom er en undertone i fru Mette Frederiksens indlæg, når hun stiller spørgsmål til mig, som jeg er lidt bedrøvet over. Den går på, at De Konservative nok ikke rigtig mener noget med ligestilling, og vil de overhovedet gøre noget ved det? Sådan fornemmer jeg det, uden at det bliver sagt eksplicit. Jeg vil godt sige til fru Mette Frederiksen, at i den konservative folketingsgruppe er vi lige mange mænd og kvinder, og jeg kan også godt sige, at de kvinder er alle sammen stærke kvinder. De turde ikke lade mig gå herned og sige det, jeg siger, før jeg havde fået godkendelse af det i gruppen, og derfor er det altså udtryk for en afbalanceret kønspolitisk holdning, når vi fremlægger de synspunkter, simpelt hen fordi vi i den konservative folketingsgruppe ikke tror på, at det er statistikker, der skal gøre arbejdet i sidste ende. Vi tror heller ikke på, at vi politikere kan gøre alt for at skabe ligestilling.